Diversi aġenziji tal-aħbarijiet Brittaniċi dalgħodu qegħdin jirrapportaw li l-Prinċep Harry se jkun qiegħed jiżvela sigriet dwaru nnifsu bħala parti minn kampanja għal Jum Dinji Kontra l-AIDS li għandha l-għan li tinkoraġġixxi n-nies jitkellmu fil-miftuħ dwar problemi f’saħħithom. Il-Prinċep Harry żvela dan f’video bħala parti minn kampanja intitolata #Feelnoshame. F’dan il-video huwa qal li se jkun qiegħed jiżvela sigriet dwaru nnifsu. Sentebale, l-organizzazzjoni wara din il-kampanja taħdem biex tgħin tfal vulnerabbli f’Lesotho biex tiddiskuti l-problemi tas-saħħa tagħhom. F’dan il-video, Harry qal li l-Jum Dinji kontra l-AIDS għandu jservi “bħala jum li matulu ħadd m’għandu jistħi jitkellem dwar is-sigrieti tiegħu.” Huwa żied jgħid: “Jien flimkien ma’ ħafna oħrajn se nkunu qegħdin naqsmu s-sigrieti tagħna matul il-jum, u qed nistiednu lil oħrajn biex jagħmlu l-istess.” Il-kampanja għandha l-għan li tiġbor il-flus billi tistaqsi lis-segwaċi tal-organizzazzjoni jiżvelaw permezz ta’ tweet is-sigriet tagħhom fuq il-hashtag #FeelnoShame u fl-istess waqt qed jiġu mħeġġa jagħtu donazzjoni.